Kankaanpään taidekoulu

Satakunnan ammattikorkeakoulun Taidekoulun kampus, myös Kankaanpään taidekoulu, on ammatillinen kuvataiteilijoita kouluttava oppilaitosyksikkö, jonka suuntautumisvaihtoehtoja ovat kuvanveisto, maalaus, taidegrafiikka ja esitystaide. Taidekoulu on osa Satakunnan ammattikorkeakoulua ja opiskelijat suorittavat Kuvataiteilija (AMK) -tutkinnon, jonka laajuus on 240 opintopistettä.

Kankaanpään taidekoulu perustettiin vuonna 1965 kuvanveistäjä Kauko Räikkeen ja taidemaalari Juhani Tarnan aloitteesta Suomen neljänneksi taidekouluksi Turun piirustuskoulun, Kuvataideakatemian ja Vapaan taidekoulun jälkeen. Koulu kunnallistettiin Kankaanpään kaupungin alaisuuteen 1980-luvun lopulla. Kankaanpään taidekoulu oli samalla maan ensimmäinen maaseudulle sijoittunut taidekoulu – perustajansa, kuvanveistäjä Kauko Räikkeen - kauaskantoinen aluepoliittinen kannanotto sivistyksen saavutettavuudesta myös maakunnissa. Toinen perustaja, Vapaasta taidekoulusta valmistunut taidemaalari Juhani Tarna, toi mukanaan tuoreet eurooppalaisen modernismin vaikutteet opintomatkaltaan Pariisista. Oppilaitoksesta tuli osa Satakunnan ammattikorkeakoulua vuonna 1997. Kankaanpään taidekoulun varta vasten kuvataideopetusta varten rakennetut uudet tilat valmistuivat vuonna 1994 arkkitehti Sinikka Kouvon ja Erkki Partasen suunnittelemina.Teräsrakenne-lehti Viitattu 11.8.2009.Taidekoulun opetuspäällikkönä toimii Vesa-Matti Velhonoja. Lehtoreina toimivat Tomi Kuusimäki, Tomas Regan, Aapo Korkeaoja, Paula Ollikainen, Katri Mononen, Laura Lilja sekä Heli Ryhänen.

Laajentuminen Tarna-taloon 

Kun taidekoulutuksen 60-vuotisjuhlavuosi koitti vuonna 2025, kampus laajeni Tarna-talolla – työhuonerakennuksella, joka vastaa kasvaneen opiskelijamäärän tarpeisiin. Tarna-talo tarjoaa 24 työtilaa pidemmälle edenneille opiskelijoille ja tukee näin yksilöllistä taiteilijaksi kasvun prosessia. Samalla muulle kampukselle on voitu rakentaa uusia yhteisöllisiä ja projektiopetukseen suunniteltuja oppimisympäristöjä. 

Taide osana ympäröivää kaupunkia 

Kankaanpään taidekoulussa taide on tiiviisti sidoksissa ympäröivään kaupunkirakenteeseen. Taidekehä – julkisen taiteen reitti – luo luontevan ympäristön projekteille ja interventioille, jotka ovat olennainen osa opetusta. Myös ympäröivä luonto ja UNESCO Global Geopark -alue laajentavat oppimisympäristöä korostamalla kestävän kehityksen ja luonnon monimuotoisuuden merkitystä nykytaiteessa. 

Kankaanpään taidekoulun kampus muodostaa yhdessä ympäröivän keskustaajaman ja luontoyhteyden kanssa ainutlaatuisen opiskeluympäristön, jossa terveellinen ja inspiroiva arki tukee sekä oppimista että taiteellista kasvua. 

Kankaanpään taidekoululla on merkittävä asema suomalaisessa kuvataideopetuksessa ja modernismin laajenemisessa taideilmaisuun. Koulusta ovat valmistuneet muun muassa Teija-Tuulia Ahola, Petri Ala-Maunus, Pälvi Hanni, Timo Hannula, Viljami Heinonen, Emma Jääskeläinen, Janne Kaitala, Matti Kalkamo, Kaisu Koivisto, Virve Lilja, Pekka Mattila, Irmeli Mäkilä, Pertti Mäkinen, Reima Nevalainen, Jaakko Niemelä, Reijo Paavilainen, Elina Ruohonen, Heli Ryhänen, Paula Salmela, Teemu Saukkonen, Nanna Susi, Kari Tykkyläinen, Tiina Vehkaperä ja Annu Vertanen.Kuvataiteilijamatrikkeli Viitattu 11.8.2009.

 Lähteet 

 Aiheesta muualla 
Satakunnan ammattikorkeakoulun kampukset
Kankaanpään taidekoulu ja taidekaupunki

Luokka:Suomen ammattikorkeakoulut
Luokka:Kankaanpään oppilaitokset
Luokka:Suomalaiset taidekoulut
Luokka:Kankaanpään rakennukset ja rakennelmat